**63/2007. (OT 34.) ORFK utasítás**

**a rendőrségi gépjárművek megkülönböztető jelzéseinek használatáról, valamint a gépjárművezetők pszichológiai alkalmassági vizsgálatáról[[1]](#footnote-1)**

Szám: 5-1/63/2007. TÜK

A rendőrségi gépjárművek megkülönböztető jelzéseinek használatával, továbbá ezen gépjárművek vezetőinek pszichológiai alkalmassági vizsgálatával kapcsolatos szabályok egységes végrehajtása érdekében kiadom az alábbi

utasítást.

***I. Általános rendelkezések***

1.[[2]](#footnote-2) Az utasítás hatálya az általános rendőrségi feladatok végrehajtására létrehozott rendőri szervekre terjed ki.

***II. A megkülönböztető jelzést adó készülékek használatának szabályai***

2. Megkülönböztető jelzés használatának csak a megkülönböztető és figyelmeztető jelzést adó készülékek felszerelésének és használatának szabályairól szóló 12/2007. (III. 13.) IRM rendelet 1. §-ának *a)* pontjában meghatározott megkülönböztető fényjelzést és hangjelzést adó készüléknek a közúti közlekedés szabályairól szóló 1/1975. (II. 5.) KPM-BM együttes rendelet (a továbbiakban: KRESZ) 49. §-ának (2) bekezdése szerinti együttes alkalmazása minősül. Azokat csak abban az esetben szabad működtetni, ha a jármű akadálytalan továbbhaladását a feladat sürgős ellátása, a személy-, élet- és vagyonbiztonság indokolja, és erre a szolgálatparancsnok, az alosztályvezető-helyettes, őrsparancsnok-helyettes vagy magasabb beosztású elöljáró (a továbbiakban: elöljáró), illetve az ügyeletes előzetes engedélyt vagy utasítást adott.

3.[[3]](#footnote-3) Az elöljáró vagy az ügyeletes a megkülönböztető jelzés használatára engedélyt vagy utasítást szóban rádión, illetve távbeszélőn is adhat. A rendőr saját észlelés vagy felkérés esetén az eseményt jelenti az elöljárójának vagy az ügyeletesnek, aki megadja az engedélyt vagy utasítást a megkülönböztető jelzések használatára. Amennyiben a megkülönböztető jelzés használatára bármely okból sor kerül, annak tényét a Robotzsaru rendszer ügyeleti moduljában dokumentálni kell.

4. Saját elhatározásból a rendőr akkor használhatja a megkülönböztető jelzéseket, ha:

*a)* híradástechnikai szempontból „holttérben” mozog,

*b)* az ügyeletes vagy az elöljáró akadályoztatása miatt engedély nem kérhető,

*c)* a sebességtúllépést mozgásban - gépjárműkövetéssel - ellenőrzi,

*d)* az engedélykérésből adódó késedelem az élet- és vagyonbiztonságra, a közbiztonságra, a bűnüldözés érdekeikre vagy a Rendőrség tekintélyére hátrányt jelent.

5. A gépjármű vezetője a megkülönböztető jelzést adó készülék használatának kezdetét a kiindulás helyének megjelölésével a működtetését megelőzően - ha a késedelem veszéllyel jár, megszűnését követően -, a használat végét és az érkezés helyét pedig a befejezést követően haladéktalanul köteles a menetlevél 11. rovatába bejegyezni. A fentieken túl fel kell tüntetni a megkülönböztető jelzés használatának okát (pl. baleset, tűzeset, üldözés stb.), valamint az engedélyt vagy utasítást adó nevét.

6. A megkülönböztető jelzés használata során úgy kell közlekedni, hogy a közlekedés résztvevőinek kellő idő álljon rendelkezésére a közlekedési helyzet felmérésére és a megkülönböztető jelzést használó jármű továbbhaladásának biztosítására.

7. A megkülönböztető jelzéseket használó gépjármű vezetőjének fokozott figyelemmel kell betartania a közúti közlekedés szabályait. A gépjármű vezetője csak akkor élhet a részére biztosított előnyökkel, ha meggyőződött arról, hogy a forgalom résztvevői biztosították számára az akadálytalan továbbhaladás feltételeit, és magatartásával a közlekedés biztonságát, valamint a személy- és vagyonbiztonságot nem veszélyezteti.

8. Forgalomirányító fényjelző készülék tilos jelzésén történő áthaladáskor, valamint minden olyan esetben, amikor megkülönböztető jelzés használata nélkül elsőbbségadásra lenne kötelezve, a megkülönböztető jelzést használó jármű vezetője fokozott figyelemmel és olyan sebességgel köteles haladni, hogy veszély esetén, ha szükséges, meg tudjon állni. A rendőr és a vasúti átjárót biztosító jelzőberendezések jelzéseit nem hagyhatja figyelmen kívül. Áthaladás csak a szabad jelzés után lehet.

9. A megkülönböztető jelzéseit használó gépjárművek által közrefogott zárt csoportban haladó gépjárműveken a megkülönböztető fényjelzés és a tompított fényszóró használata kötelező.

10. A megkülönböztető jelzéseket használó gépjármű vezetője a tompított fényszórót is köteles használni. A gépkocsi vezetője és az utasok a biztonsági övet kötelesek becsatolni.

11. A megkülönböztető fényjelzést használó gépjárművel a KRESZ rendelkezéseinek betartásával lehet a közúti forgalomban részt venni. A megkülönböztető fényjelzés használata a közúti közlekedésben résztvevő más járművek megállítására csak akkor jogosít, ha a rendőr a KRESZ-ben előírt módon is jelzi a megállási kötelezettséget. A rendőri jellegű gépjárművel csak jogszabálysértés észlelése esetén vagy rendőri akció során lehet más járművet megállításra kényszeríteni. A nem rendőri jellegű gépjárműveknek az ilyen intézkedés során rendelkezni kell a külön belső normában meghatározott technikai felszerelésekkel.

12. Az elöljáró megkülönböztető jelzést használó gépjármű vezetését csak egészségügyi 2. alkalmassági kategóriával rendelkező és - hivatásos állományú esetében - a kötelezően előírt pszichológiai alkalmasság-vizsgálati „alkalmas” vagy PÁV I., egyéb állományú esetén érvényes PÁV I. minősítéssel rendelkező, továbbá - mindkét esetben - a megkülönböztető jelzés használatához szükséges képzési követelményeknek eleget tett személyeknek engedélyezheti.

13. Az elöljáró, illetőleg az ügyeletes akkor adhat engedélyt vagy utasítást a megkülönböztető jelzés használatára, ha a jármű akadálytalan továbbhaladását a feladat sürgős ellátása elengedhetetlenné teszi, így különösen:

*a)* életet, testi épséget fenyegető veszély elhárítása;

*b)* anyagi javakat közvetlenül fenyegető veszély elhárítása;

*c)* tűz, vagy más káreset megelőzése, illetve az ilyen esemény helyszínére történő kivonulás;

*d)* rendőri csapaterő alkalmazása;

*e)* közlekedési baleset, valamint az utak közlekedésének biztonságát közvetlenül veszélyeztető helyzet elhárítása;

*f)* védett vezetők és terrorveszélyeztetett személyek utazásának biztosítása;

*g)* veszélyes vagy különösen nagyméretű szállítmányok közúti szállításának rendőri biztosítása;

*h)* a lakosság nyugalmát jelentősen zavaró súlyos bűncselekmény megelőzése, illetve elkövetőjének elfogása;

*i)* egyéb, más módon meg nem oldható feladat teljesítése esetén.

14.[[4]](#footnote-4) Beszámoltatáskor a gépjárművezető köteles az engedélyező vagy utasítást adó elöljáróval, az ügyeletessel vagy a szolgálatparancsnokkal, a BRFK esetében a készenléti csoportvezetővel a megkülönböztető jelzés használatáról szóló bejegyzést láttamoztatni. A szolgálatparancsnok vagy a készenléti csoportvezető a láttamozást a Tevékenység-irányítási Központtal történt egyeztetést követően, annak egyetértésével vagy a Tevékenység-irányítási Rendszerben történt előzetes ellenőrzést követően teheti meg. Az indokolatlan használatot vagy az indokolatlan engedélyezést ki kell vizsgálni, és indokolt esetben fegyelmi eljárást kell kezdeményezni.

15.[[5]](#footnote-5) A megkülönböztető jelzések használatára engedély vagy utasítás adására jogosult elöljáró, ha szolgálati gépjárművet vezet, saját elhatározásból a 13. pontban meghatározott esetben használhat megkülönböztető jelzést, de azt az utasításban foglaltaknak megfelelően köteles a tevékenység-irányítási központnak vagy a rendőri szerv ügyeleti szolgálatának bejelenteni és a menetlevélbe bejegyezni.

16.[[6]](#footnote-6) A szolgálat ellátása közben végrehajtott ellenőrzések alkalmával az ellenőrző elöljáró köteles a megkülönböztető jelzés használatának indokoltságát ellenőrizni és annak megtörténtét a menetlevélben aláírásával igazolni.

17.[[7]](#footnote-7) Az utasításban foglaltakat a Készenléti Rendőrség vonatkozásában azzal az eltéréssel kell végrehajtani, hogy megkülönböztető jelzések használatára - a KRESZ 49. §-ában foglaltak figyelembe vétele mellett - utasítást adhat a védett vezető is.

18. Az utasítás hatálya alá tartozó szervek vezetői gondoskodnak arról, hogy az irányításuk alá tartozó személyi állomány a megkülönböztető jelzést adó készülék használatának szabályait, illetve azok változásait - évente legalább egy alkalommal, dokumentált formában - megismerjék.

19. Az ORFK Humánigazgatási Szolgálat Fegyelmi Osztály vezetője félévente példatárat készít az indokolatlan megkülönböztető jelzések használata miatti fegyelmi ügyekről és azokról a balesetekről, amelyeknél a megkülönböztető jelzéseket használó rendőr volt a baleset okozója. Ezt a tanulságok levonása érdekében - oktatási célzattal - az érintett személyi állománnyal ismertetni kell.

20. Az ORFK rendészeti főigazgatója intézkedik arra, hogy az ORFK Rendészeti Főigazgatóság Közlekedésrendészeti Főosztály Autópálya-felügyeleti és Balesetmegelőzési Osztály végezzen olyan propagandatevékenységet, hogy a közlekedők megismerjék a megkülönböztető jelzéseit használó járművek továbbhaladását elősegítő magatartást.

21.[[8]](#footnote-8) Az ORFK Kommunikációs Szolgálat vezetője gondoskodik arról, hogy a megkülönböztető jelzések használatának szabályozásáról a lakosság megfelelő tájékoztatást kapjon.

22. Az ORFK rendészeti főigazgatója figyelemmel kíséri és ellenőrizteti az utasításban meghatározott feladatok végrehajtását. Az ellenőrzés tapasztalatait évente rendészeti főigazgatói értekezleten értékelni kell, melyen a bűnügyi főigazgató is részt vesz.

23. Az utasítás hatálya alá tartozó szervek vezetői gondoskodnak arról, hogy az utasítás II. fejezetében foglalt rendelkezések - az 1. számú melléklet szerinti kivonat formájában és tartalommal - valamennyi megkülönböztető jelzéssel ellátott szolgálati gépjármű menetokmányában elhelyezésre kerüljön.

***III. A gépjárművezetők pszichológiai alkalmassági vizsgálatának szabályai***

24. A Rendőrség hivatásos állományába tartozó, megkülönböztető jelzést használó és speciális szolgálati gépjárművek vezetőinek (a továbbiakban: járművezetők) - életkortól függetlenül - 5 évente pszichológiai alkalmassági vizsgálaton (a továbbiakban: MEGA) kell részt venni, kivéve az érvényes PÁV I. minősítéssel rendelkezőket.

25. A MEGA-t egységes, az ORFK egészségügyi és pszichológiai feladatok ellátására létrehozott szervezeti egysége által - a Nemzeti Közlekedési Hatóság Pályalkalmasság Vizsgálati Igazgatóság által alkalmazott vizsgálati módszerek és alkalmassági kritériumok figyelembevételével - meghatározott módszertan és minősítési követelményrendszer alapján kell végezni. A vizsgálandó faktorokat, valamint az alkalmasságot korlátozó és kizáró okokat a 2. számú melléklet tartalmazza.

26.[[9]](#footnote-9) A MEGA központi vizsgálóhelye (a továbbiakban: MEGA Labor) a Rendőrségi Oktatási és Kiképző Központ (a továbbiakban: ROKK), amely a területre kihelyezett vizsgáló egységgel (a továbbiakban együtt: vizsgálóhelyek) együtt látja el országos szinten a feladatokat. A vizsgálóhelyek működtetéséért a ROKK igazgatója a felelős.

27. A rendőri szervek az integrációt követően felmérést készítenek a megkülönböztető jelzést használó és a gazdasági főigazgató által meghatározott speciális szolgálati gépjárművezetők közül pszichológiai alkalmassági vizsgálatra - külön az első alkalommal és külön a lejárt érvényesség miatt ismételten - kötelezettekről, és a létszámadatokat megküldik minden év január 15-ig - első alkalommal 2008. január 15-ig - a MEGA Labor részére.

28. A vizsgálóhelyek - a rendőri szervek által megküldött létszámadatok figyelembevételével - ütemtervet készítenek a vizsgálatok végzésére és megküldik az állományilletékes parancsnokoknak, akik felelősek annak betartásáért, illetve betartatásáért. A MEGA vizsgálatra a szolgálatteljesítési időben kerülhet sor.

29. A vizsgálatra küldött járművezetőknek 2. csoportú egészségi alkalmassági minősítéssel kell rendelkezni. Az egészségi alkalmassági vizsgálatot első fokon a szolgálati hely szerint illetékes alapellátó orvos, másodfokon az ORFK egészségügyi és pszichológiai feladatok ellátására létrehozott szervezeti egységének főorvosa végzi.

30. A vizsgálóhelyek a vizsgálaton megjelentekről és minősítésükről naprakész nyilvántartást vezetnek, valamint gondoskodnak a vizsgálati dokumentumok adatvédelmi előírásoknak megfelelő tárolásáról.

31. A vizsgálóhelyek a vizsgált személy részére a MEGA minősítésről igazolást adnak ki, valamint értesítik az állományilletékes parancsnokot, aki intézkedik annak az ügyintézői igazolvány nyilvántartásával kapcsolatos feladatokat ellátó szervezeti egységhez történő továbbítására és azok napra kész nyilvántartására.

32. A MEGA-n kapott „alkalmas” minősítés csak a rendőri szervek szolgálati gépjárműveinek vezetésére vonatkozóan jelent jogosultságot.

33.[[10]](#footnote-10) A MEGA-n kapott „nem alkalmas” minősítés esetén a másodfokú vizsgálatot az állományilletékes parancsnok vagy az érintett személy kezdeményezheti. A másodfokú vizsgálatot a ROKK Pszichológiai Csoportja végzi.

34. A másodfokú vizsgálat alapján hozott „nem alkalmas” minősítést követően a MEGA egy éven belül nem ismételhető meg.

35. Az állományilletékes parancsnokok - amennyiben indokoltnak tartják - írásban soron kívüli MEGA elvégzését kezdeményezhetik.

36.[[11]](#footnote-11) A vizsgálóhelyen végzett tevékenység szakmai felügyeletét az ORFK egészségügyi és pszichológiai feladatok ellátására létrehozott szervezeti egysége látja el. A ROKK vezetője - a szolgálati út betartásával - a MEGA végrehajtásának tapasztalatairól készített jelentést minden év január 15-ig - első alkalommal 2009. január 15-ig - az országos rendőrfőkapitány részére terjeszti fel.

37. Felhatalmazást kap az ORFK gazdasági főigazgatója, hogy határozza meg azon speciális szolgálati gépjárművek körét, amelynek vezetőinél MEGA elvégzése kötelező.

38. Felhatalmazást kap az ORFK Humánigazgatási Szolgálat vezetője, hogy a MEGA végzésével kapcsolatos feladatokat módszertani útmutatóban szabályozza.

***IV. Vegyes és záró rendelkezések***

39. Az ORFK gazdasági főigazgatója 2008. június 30-ig intézkedik a Rendőrség szolgálati járművei rendőri jellegű kialakításával kapcsolatos egységes műszaki követelmények meghatározására.

40. Az utasítás 2008. január 1-jén lép hatályba. Az utasítás hatályba lépésével egyidejűleg hatályát veszti:

*a)* a rendőrségi gépjárművek megkülönböztető jelzései használatának szabályozásáról szóló 7/1995. (VI. 28.) ORFK utasítás;

*b)* az ORFK szervezeti korszerűsítésével összefüggő egyes ORFK utasítások és intézkedések módosításáról, valamint egyes normák hatályon kívül helyezéséről szóló 18/2004. (XII. 20.) ORFK utasítás 1. pontja;

*c)* a rendőrségi gépjárművek megkülönböztető jelzései használatának, valamint a szolgálati járművek rendőri jellegű kialakításának szabályozásáról szóló egyes országos rendőr-főkapitányi rendelkezések módosításáról szóló 4/1998. (II. 5.) ORFK utasítás 1. pontja;

*d)* a Rendőrségnél megkülönböztető jelzést használó szolgálati gépjárművek vezetőinek pszichológiai alkalmassági vizsgálati rendjéről szóló 54/2003. (XII. 8.) ORFK intézkedés.

*1. számú melléklet a 63/2007. (OT 34.) ORFK utasításhoz*

***KIVONAT   
a ..../2007. (OT ....) ORFK utasításból***

„Megkülönböztető jelzés használatának csak a megkülönböztető és figyelmeztető jelzést adó készülékek együttes alkalmazása minősül. Azokat csak abban az esetben szabad működtetni, ha a jármű akadálytalan továbbhaladását a feladat sürgős ellátása, a személy-, élet- és vagyonbiztonság indokolja, és erre a szolgálatparancsnok, az alosztályvezető-helyettes, őrsparancsnok-helyettes vagy magasabb beosztású elöljáró, illetve az ügyeletes előzetes engedélyt vagy utasítást adott.

Az elöljáró vagy az ügyeletes a megkülönböztető jelzés használatára engedélyt vagy utasítást szóban rádión, illetve távbeszélőn is adhat. A rendőr saját észlelés vagy felkérés esetén az eseményt jelenti az elöljárójának vagy az ügyeletesnek, aki megadja az engedélyt vagy utasítást a megkülönböztető jelzések használatára.

Saját elhatározásból a rendőr akkor használhatja a megkülönböztető jelzéseket, ha:

*a)* híradástechnikai szempontból „holttérben” mozog,

*b)* az ügyeletes vagy az elöljáró akadályoztatása miatt engedély nem kérhető,

*c)* a sebességtúllépést mozgásban - gépjárműkövetéssel - ellenőrzi,

*d)* az engedélykérésből adódó késedelem az élet- és vagyonbiztonságra, a közbiztonságra, a bűnüldözés érdekeikre vagy a Rendőrség tekintélyére hátrányt jelent.

A gépjármű vezetője a megkülönböztető jelzést adó készülék használatának kezdetét a kiindulás helyének megjelölésével a működtetését megelőzően - ha a késedelem veszéllyel jár, megszűnését követően -, a használat végét és az érkezés helyét pedig a befejezést követően haladéktalanul köteles a menetlevél 11. rovatába bejegyezni. A fentieken túl fel kell tüntetni a megkülönböztető jelzés használatának okát (pl. baleset, tűzeset, üldözés stb.), valamint az engedélyt vagy utasítást adó nevét.

A megkülönböztető jelzés használata során úgy kell közlekedni, hogy a közlekedés résztvevőinek kellő idő álljon rendelkezésére a közlekedési helyzet felmérésére és a megkülönböztető jelzést használó jármű továbbhaladásának biztosítására.

A megkülönböztető jelzéseket használó gépjármű vezetőjének fokozott figyelemmel kell betartania a közúti közlekedés szabályait. A gépjármű vezetője csak akkor élhet a részére biztosított előnyökkel, ha meggyőződött arról, hogy a forgalom résztvevői biztosították számára az akadálytalan továbbhaladás feltételeit, és magatartásával a közlekedés biztonságát, valamint a személy- és vagyonbiztonságot nem veszélyezteti.

Forgalomirányító fényjelző készülék tilos jelzésén történő áthaladáskor, valamint minden olyan esetben, amikor megkülönböztető jelzés használata nélkül elsőbbségadásra lenne kötelezve, a megkülönböztető jelzést használó jármű vezetője fokozott figyelemmel és olyan sebességgel köteles haladni, hogy veszély esetén, ha szükséges, meg tudjon állni. A rendőr és a vasúti átjárót biztosító jelzőberendezések jelzéseit nem hagyhatja figyelmen kívül. Áthaladás csak a szabad jelzés után lehet.

A megkülönböztető jelzéseit használó gépjárművek által közrefogott zárt csoportban haladó gépjárműveken a megkülönböztető fényjelzés és a tompított fényszóró használata kötelező.

A megkülönböztető jelzéseket használó gépjármű vezetője a tompított fényszórót is köteles használni. A gépkocsi vezetője és az utasok a biztonsági övet kötelesek becsatolni.

A megkülönböztető fényjelzést használó gépjárművel a KRESZ rendelkezéseinek betartásával lehet a közúti forgalomban részt venni. A megkülönböztető fényjelzés használata a közúti közlekedésben résztvevő más járművek megállítására csak akkor jogosít, ha a rendőr a KRESZ-ben előírt módon is jelzi a megállási kötelezettséget. A rendőri jellegű gépjárművel csak jogszabálysértés észlelése esetén vagy rendőri akció során lehet más járművet megállításra kényszeríteni. A nem rendőri jellegű gépjárműveknek az ilyen intézkedés során rendelkezni kell a külön belső normában meghatározott technikai felszerelésekkel.

Beszámoltatáskor a gépjárművezető köteles az engedélyező vagy utasítást adó elöljáróval, vagy az ügyeletessel a megkülönböztető jelzés használatáról szóló bejegyzését láttamoztatni.”

*2. számú melléklet a 63/2007. (OT 34.) ORFK utasításhoz*

***A Rendőrségnél megkülönböztető jelzést használó és a speciális szolgálati gépjárművek vezetőinek pszichológiai alkalmassági vizsgálata során vizsgálandó faktorok, valamint a korlátozó és kizáró okok***

**A MEGA vizsgálatnak az alábbiakra kell kiterjedni:**

1. A szenzomotorikus képességek és készségek szintjének meghatározása.

2. Az aktivációs szint, reakciókészség meghatározása.

3. A figyelmi, észlelési képességek vizsgálata.

4. Intellektuális képességek meghatározása.

5. Helyzetfelismerő és döntési készség vizsgálata.

6. A kockázatvállalási készség, kockázatkezelés meghatározása.

7. Alkalmazkodó készség, rigiditás-plaszticitás vizsgálata.

8. Szociabilitás, együttműködési készség szintjének meghatározása.

9. Felelősségtudat, viselkedéskontroll, feszültségtűrés/kezelés vizsgálata.

10. Konfliktushelyzetekben megnyilvánuló magatartásmód vizsgálata.

11. Élethelyzet, életvitel, foglalkozástörténet exploráció útján történő feltárása.

12. Fentieken túlmenően az általános értelembe vett járművezetői alkalmasságot meghatározó személyiség- és képességfaktorok.

**A MEGA alkalmasságot korlátozó vagy kizáró okok:**

1. Elégtelen szenzomotoros teljesítmény, észlelési, döntési és mozgási tevékenység nem kielégítő szintje.

2. Közlekedési helyzetek biztonságos megoldásához szükséges felismerési és döntési készség hiánya vagy nem kielégítő szintje.

3. Figyelmi teljesítmény nem kielégítő szintje.

4. Intellektus alacsony szintje, zavara.

5. A közlekedési magatartást befolyásoló személyiségvonások, amelyek fokozott baleseti veszélyeztetettségre utalnak.

6. Pszichés és fizikális terhelhetőség alacsony szintje.

7. A jármű vezetéséhez szükséges jártasságok elsajátítására való képtelenség.

8. Életvitelből, élethelyzetből, foglalkozástörténetből, vizsgálati magatartásból adódó kedvezőtlen személyiségkép.

1. Közzététel napja: 2007. december 29. [↑](#footnote-ref-1)
2. Megállapította: 56/2010. (OT 33.) ORFK utasítás 42. 26. Hatályos: 2011. I. 1-től. [↑](#footnote-ref-2)
3. Megállapította: 20/2012. (XI. 30.) ORFK utasítás 66. Hatályos: 2012. XII. 1-től. [↑](#footnote-ref-3)
4. Megállapította: 5/2015. (IV. 16.) ORFK utasítás 70. Hatályos: 2015. IV. 24-től. [↑](#footnote-ref-4)
5. Megállapította: 59/2013. (XII. 21.) ORFK utasítás 40. Hatályos: 2014. I. 1-től. [↑](#footnote-ref-5)
6. Megállapította: 33/2013. (IX. 6.) ORFK utasítás 16. Hatályos: 2013. IX. 14-től. [↑](#footnote-ref-6)
7. Módosította: 13/2015. (VII. 10.) ORFK utasítás 12. a). [↑](#footnote-ref-7)
8. Módosította: 13/2015. (VII. 10.) ORFK utasítás 12. b). [↑](#footnote-ref-8)
9. Módosította: 13/2015. (VII. 10.) ORFK utasítás 12. c), d). [↑](#footnote-ref-9)
10. Módosította: 13/2015. (VII. 10.) ORFK utasítás 12. e). [↑](#footnote-ref-10)
11. Módosította: 13/2015. (VII. 10.) ORFK utasítás 12. f). [↑](#footnote-ref-11)